CELEX: 32016R0301
Language: lv
Date: 2015-11-30 00:00:00
Title: Komisijas Deleģētā regula (ES) 2016/301 (2015. gada 30. novembris), ar ko Eiropas Parlamenta un Padomes Direktīvu 2003/71/EK papildina attiecībā uz regulatīvajiem tehniskajiem standartiem par prospektu apstiprināšanu un publicēšanu un sludinājumu izplatīšanu un groza Komisijas Regulu (EK) Nr. 809/2004 (Dokuments attiecas uz EEZ)

4.3.2016   
            
            
               LV
            
            
               Eiropas Savienības Oficiālais Vēstnesis
            
            
               L 58/13
            
         KOMISIJAS DELEĢĒTĀ REGULA (ES) 2016/301
   (2015. gada 30. novembris),
   ar ko Eiropas Parlamenta un Padomes Direktīvu 2003/71/EK papildina attiecībā uz regulatīvajiem tehniskajiem standartiem par prospektu apstiprināšanu un publicēšanu un sludinājumu izplatīšanu un groza Komisijas Regulu (EK) Nr. 809/2004
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 4. novembra Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un par Direktīvas 2001/34/EK grozījumiem (1) un jo īpaši tās 13. panta 7. punkta trešo daļu, 14. panta 8. punkta trešo daļu un 15. panta 7. punkta trešo daļu,
   tā kā:
   
               (1)
            
            
               Ar Direktīvu 2003/71/EK tika saskaņotas prasības attiecībā uz prospektu sagatavošanu, apstiprināšanu un izplatīšanu. Lai nodrošinātu konsekventu saskaņošanu un ņemtu vērā finanšu tirgu tehniskās attīstības tendences, ir jāprecizē minētās prasības, konkrēti, prasības attiecībā uz apstiprināšanu, publicēšanu un informācijas papildus prospektam (t. sk. sludinājumu) izplatīšanu par piedāvājumu vai pielaidi tirdzniecībai.
            
         
               (2)
            
            
               Prospekta izskatīšanas un apstiprināšanas process ir iteratīvs, tas ir, valsts kompetentās iestādes lēmums apstiprināt prospektu ietver emitenta, piedāvātāja vai personas, kas lūdz pielaidi tirdzniecībai regulētā tirgū, prospekta projekta analīzi un izstrādi vairākās kārtās, lai nodrošinātu, ka prospekts atbilst pilnīguma prasībai, tostarp attiecībā uz sniegtās informācijas atbilstību un saprotamību. Lai emitentiem, piedāvātājiem un personām, kas lūdz pielaidi tirdzniecībai, nodrošinātu lielāku noteiktību par apstiprināšanu, ir nepieciešams noteikt, kādi dokumenti ir jāiesniedz valsts kompetentajām iestādēm dažādos prospekta apstiprināšanas cikla posmos.
            
         
               (3)
            
            
               Prospekta projekts vienmēr būtu jāiesniedz valsts kompetentajai iestādei meklēšanai piemērotā elektroniskā formātā un ar tādiem elektroniskiem līdzekļiem, kas ir pieņemami minētajai iestādei. Meklēšanai piemērots elektroniskais formāts dod iespēju valsts kompetentajai iestādei prospektā meklēt konkrētus terminus vai vārdus, sekmē ātrāku pārbaudi un veicina izskatīšanas paveikšanu efektīvi un laikus.
            
         
               (4)
            
            
               Izņemot pirmo prospekta projektu, katrā valsts kompetentajai iestādei iesniegtajā prospekta projektā obligāti ir jānorāda izmaiņas salīdzinājumā ar iepriekš iesniegto projekta versiju un jāpaskaidro, kādā veidā ar šīm izmaiņām ir novērstas nepilnības, uz kurām valsts kompetentā iestāde iepriekš ir norādījusi. Ikvienā prospekta projektā, kas tiek iesniegts valsts kompetentajai iestādei, būtu jāiekļauj gan marķēta versija, kurā izceltas visas izmaiņas salīdzinājumā ar iepriekš iesniegto projektu, gan nemarķēta versija, kurā šādas izmaiņas nav izceltas.
            
         
               (5)
            
            
               Ja sniedzamās informācijas pozīcijas, kas norādītas attiecīgajos Komisijas Regulas (EK) Nr. 809/2004 (2) pielikumos, nav piemērojamas vai, ņemot vērā emisijas vai emitenta veidu (būtību), uz konkrēto prospektu neattiecas, šīs pozīcijas būtu jānorāda valsts kompetentajai iestādei, lai pēc iespējas novērstu izskatīšanas aizkavēšanos.
            
         
               (6)
            
            
               Lai nodrošinātu resursu efektīvu izmantojumu, valsts kompetentajai iestādei būtu jābūt tiesībām izbeigt izskatīšanu bez prospekta apstiprināšanas gadījumā, ja tai kļūst skaidrs, ka emitents, piedāvātājs vai persona, kas lūdz pielaidi tirdzniecībai, nespēj izpildīt prospekta regulējuma prasības.
            
         
               (7)
            
            
               Prospektu, tostarp galīgo noteikumu, elektroniska publicēšana nodrošina, ka ieguldītāji var ātri un viegli piekļūt tajos iekļautajai informācijai. Ieguldītājiem izvirzītas prasības piekrist atrunai par juridiskās atbildības ierobežošanu, samaksāt maksu vai reģistrēties, lai varētu piekļūt prospektam, kavē vieglu piekļuvi un tādēļ nebūtu pieļaujamas. Filtri, ar kuriem brīdina, kurās tiesību sistēmās konkrētais piedāvājums notiek, un prasa, lai ieguldītājs norāda valsti, kuras rezidents viņš/tas ir, vai to, ka viņš/tas nav konkrētas valsts rezidents vai tiesību sistēmā, nebūtu uzskatāmi par atrunām par juridiskās atbildības ierobežošanu.
            
         
               (8)
            
            
               Ja rodas vai tiek konstatēts nozīmīgs jauns faktors, būtiska kļūda vai neprecizitāte attiecībā uz prospektā ietverto informāciju, sludinājumi par publisko piedāvājumu vai pielaidi tirdzniecībai var kļūt nepareizi vai maldinoši. Būtu jānosaka prasības, ar kurām nodrošina, ka tad, ja sludinājums kļūst nepareizs vai maldinošs šāda jauna faktora, būtiskas kļūdas vai neprecizitātes dēļ, attiecīgo sludinājumu groza.
            
         
               (9)
            
            
               Tā kā prospekts ir vienīgais autoritatīvais informācijas avots par publisko piedāvājumu vai pielaidi tirdzniecībai, visai informācijai, kas tiek izplatīta par šiem piedāvājumiem un pielaidi tirdzniecībai, neatkarīgi no tā, vai to izplata reklāmas nolūkā un vai to sniedz mutiski vai rakstiski, būtu jāsaskan ar informāciju, kas ietverta prospektā. Tas būtu jānodrošina, nosakot prasības, ka izplatītā informācija nedrīkst būt pretrunā prospekta saturam un ka nedrīkst atsaukties uz citu pretrunā esošu informāciju. Turklāt būtu jānosaka prasības, ka izplatītā informācija nekādā būtiskā aspektā nedrīkst radīt nelīdzsvarotu priekšstatu par prospektā iekļauto informāciju. Bez tam, tā kā alternatīvi rezultātu raksturlielumi var nesamērīgi ietekmēt lēmumu par ieguldījumiem, nedrīkstētu pieļaut, ka papildus prospektam izplatītajā informācijā par publisko piedāvājumu vai pielaidi tirdzniecībai tiek iekļauti šādi raksturlielumi, ja prospektā tie nav iekļauti.
            
         
               (10)
            
            
               Regula (EK) Nr. 809/2004 ietver noteikumus par prospektu publicēšanu un reklāmas [sludinājumu] izplatīšanu. Lai novērstu prasību pārklāšanos, dažas Regulas (EK) Nr. 809/2004 normas būtu jāsvītro.
            
         
               (11)
            
            
               Šī regula ir balstīta uz regulatīvo tehnisko standartu projektu, ko Komisijai ir iesniegusi Eiropas Vērtspapīru un tirgu iestāde (EVTI).
            
         
               (12)
            
            
               Saskaņā ar Eiropas Parlamenta un Padomes Regulas (ES) Nr. 1095/2010 (3) 10. pantu EVTI ir rīkojusi atklātu sabiedrisko apspriešanu par šo regulatīvo tehnisko standartu projektiem, izanalizējusi iespējamās saistītās izmaksas un ieguvumus un lūgusi atzinumu no Vērtspapīru un tirgu nozares ieinteresēto personu grupas, kas izveidota saskaņā ar minētās regulas 37. pantu,
            
         IR PIEŅĒMUSI ŠO REGULU.
   I NODAĻA
   
      VISPĀRĪGI NOTEIKUMI UN PROSPEKTU APSTIPRINĀŠANA
   
   1. pants
   Priekšmets
   Šajā regulā ir noteikti regulatīvie tehniskie standarti, ar kuriem precizē:
   
               1)
            
            
               Direktīvas 2003/71/EK 13. pantā minēto prospektu apstiprināšanas kārtību;
            
         
               2)
            
            
               Direktīvas 2003/71/EK 14. panta 1.–4. punktā izklāstīto prospektu publicēšanas kārtību;
            
         
               3)
            
            
               Direktīvas 2003/71/EK 15. pantā minēto sludinājumu izplatīšanu;
            
         
               4)
            
            
               to, kā saskaņā ar Direktīvas 2003/71/EK 15. panta 4. punktu nodrošina, ka informācija, kas tiek sniegta par publisko piedāvājumu vai pielaidi tirdzniecībai regulētā tirgū, atbilst prospektā ietvertajai informācijai.
            
         2. pants
   Apstiprināšanas pieteikuma iesniegšana
   1.   Emitents, piedāvātājs vai persona, kas lūdz pielaidi tirdzniecībai regulētā tirgū, visus prospekta projektus kompetentajai iestādei iesniedz meklēšanai piemērotā elektroniskā formātā, izmantojot elektroniskus līdzekļus. Iesniedzot prospekta pirmo projektu, norāda kontaktpunktu, kuram kompetentā iestāde var rakstiski, ar elektroniskiem līdzekļiem iesniegt savus paziņojumus.
   2.   Vienlaikus ar kompetentajai iestādei iesniegto pirmo prospekta projektu vai prospekta izskatīšanas procesā emitents, piedāvātājs vai persona, kas lūdz pielaidi tirdzniecībai regulētā tirgū, meklēšanai piemērotā elektroniskā formātā papildus iesniedz:
   
               a)
            
            
               ja izcelsmes dalībvalsts to pieprasa saskaņā ar Regulas (EK) Nr. 809/2004 25. panta 4. punktu vai pēc savas iniciatīvas – savstarpējo atsauču sarakstu, kurā norāda arī tās Regulas (EK) Nr. 809/2004 I–XXX pielikuma pozīcijas, kas nav iekļautas prospektā, jo, ņemot vērā emitenta, piedāvātāja vai personas, kas lūdz pielaidi tirdzniecībai, vai publiski piedāvāto vai tirdzniecībai pielaisto vērtspapīru veidu (būtību), tās nav piemērojamas.
               Ja savstarpējo atsauču saraksts nav iesniegts un ja pozīciju secība prospekta projektā neatbilst informācijas izkārtojuma secībai, kas paredzēta Regulas (EK) Nr. 809/2004 pielikumos, projekta priekšlikumā līdzās tekstam iekļauj piezīmes, kurās norāda, kuras prospekta iedaļas atbilst attiecīgajām informācijas sniegšanas prasībām. Prospektam, kurā līdzās tekstam ir iekļautas piezīmes, pievieno dokumentu, kurā norādītas tās Regulas (EK) Nr. 809/2004 attiecīgajos pielikumos ietvertās pozīcijas, kas prospektā nav iekļautas tādēļ, ka tās nav piemērojamas, vai ņemot vērā emitenta, piedāvātāja vai personas, kas lūdz pielaidi tirdzniecībai, vai publiski piedāvāto vai tirdzniecībai pielaisto vērtspapīru veidu (būtību);
            
         
               b)
            
            
               ja emitents, piedāvātājs vai persona, kas lūdz pielaidi tirdzniecībai regulētā tirgū, lūdz izcelsmes dalībvalsts kompetento iestādi saskaņā ar Direktīvas 2003/71/EK 8. panta 2. punktu atļaut prospektā izlaist kādu informāciju, – attiecīgu motivētu pieprasījumu;
            
         
               c)
            
            
               ja emitents, piedāvātājs vai persona, kas lūdz pielaidi tirdzniecībai regulētā tirgū, lūdz izcelsmes dalībvalsts kompetento iestādi saskaņā ar Direktīvas 2003/71/EK 18. panta 1. punktu paziņot uzņēmējas dalībvalsts kompetentajai iestādei par prospekta apstiprinājumu, izdodot apstiprinājuma sertifikātu (izziņu), – attiecīgu pieprasījumu;
            
         
               d)
            
            
               informāciju, kas prospektā iekļauta ar norādi, ja vien tā pati kompetentā iestāde šādu informāciju nav jau apstiprinājusi vai saņēmusi saskaņā ar Direktīvas 2003/71/EK 11. pantu;
            
         
               e)
            
            
               citu informāciju, kuru izcelsmes dalībvalsts kompetentā iestāde pamatoti uzskata par nepieciešamu izskatīšanas veikšanai un kuru šī iestāde šajā nolūkā ir speciāli pieprasījusi.
            
         3. pants
   Izmaiņas prospekta projektā
   1.   Ja emitents, piedāvātājs vai persona, kas lūdz pielaidi tirdzniecībai regulētā tirgū, pēc prospekta pirmā projekta iesniegšanas izcelsmes dalībvalsts kompetentajai iestādei iesniedz vēl citas prospekta projekta versijas, tās marķē, izceļot izmaiņas, kas izdarītas prospekta projekta iepriekšējā nemarķētajā versijā, kura ir iesniegta kompetentajai iestādei. Ja ir izdarītas tikai nelielas izmaiņas, par pieņemamiem uzskata marķētus izvilkumus no prospekta projekta, kuros atspoguļotas visas izmaiņas salīdzinājumā ar iepriekšējo projekta versiju. Kopā ar projekta versiju, kurā izceltas visas izmaiņas, iesniedz prospekta projekta nemarķētu versiju.
   Ja emitents, piedāvātājs vai persona, kas lūdz pielaidi tirdzniecībai regulētā tirgū, nespēj izpildīt pirmajā daļā izklāstīto prasību ar prospekta marķēšanu saistītu tehnisku grūtību dēļ, katru prospekta projekta iepriekšējā versijā izdarīto izmaiņu izcelsmes dalībvalsts kompetentajai iestādei dara zināmu rakstiski.
   2.   Ja izcelsmes dalībvalsts kompetentā iestāde saskaņā ar šīs regulas 5. panta 2. punktu emitentam, piedāvātājam vai personai, kas lūdz pielaidi tirdzniecībai regulētā tirgū, ir paziņojusi, ka tā uzskata, ka prospekta projekts neatbilst pilnīguma prasībām, tostarp prasībām par sniegtās informācijas atbilstību un saprotamību, pēc tam iesniegtajam prospekta projektam pievieno paskaidrojumu par to, kādā veidā ir novērstas nepilnības, par kurām bija paziņojusi kompetentā iestāde.
   Ja izmaiņas, kas izdarītas iepriekš iesniegtā prospekta projektā, ir pašsaprotamas vai ar tām ir nepārprotami novērstas kompetentās iestādes paziņotās nepilnības, par pietiekamu uzskata norādi par to, kur veiktas nepilnību novēršanai paredzētās izmaiņas.
   4. pants
   Galīgais iesniegums
   1.   Prospekta galīgā, apstiprināmā projekta iesniegumam pievieno 2. panta 2. punktā minēto informāciju, kurā kopš iepriekšējā iesnieguma ir izdarītas izmaiņas, izņemot 2. panta 2. punkta a) apakšpunktā minēto savstarpējo atsauču sarakstu. Prospekta galīgajā projektā neiekļauj piezīmes līdzās tekstam.
   2.   Ja iepriekš iesniegtajā informācijā, kura minēta 2. panta 2. punktā, nav izdarītas izmaiņas, emitents, piedāvātājs vai persona, kas lūdz pielaidi tirdzniecībai regulētā tirgū, rakstiski apliecina, ka iepriekš iesniegtajā informācijā izmaiņas nav izdarītas.
   5. pants
   Pieteikuma saņemšana un apstrāde
   1.   Izcelsmes dalībvalsts kompetentā iestāde prospekta apstiprināšanas sākotnējā pieteikuma saņemšanu apliecina rakstiski, ar elektroniskiem līdzekļiem un pēc iespējas drīz, bet vēlākais līdz darba laika beigām otrajā darbdienā pēc tā saņemšanas. Šādā apliecinājumā emitentu, piedāvātāju vai personu, kas lūdz pielaidi tirdzniecībai regulētā tirgū, informē par apstiprināšanas pieteikuma atsauces numuru un par kontaktpunktu kompetentajā iestādē, kuram var adresēt jautājumus par šo pieteikumu. Apliecinājuma datums neietekmē prospekta projekta iesniegšanas datumu Direktīvas 2003/71/EK 13. panta 2. punkta izpratnē, no kura skaita paziņojumu termiņus.
   2.   Ja izcelsmes dalībvalsts kompetentajai iestādei ir pamatots iemesls uzskatīt, ka tai iesniegtie dokumenti ir nepilnīgi vai ka ir nepieciešama papildu informācija, piemēram, atsevišķas sniegtās informācijas nekonsekvences (neatbilstības) vai nesaprotamības dēļ, tā rakstiski, ar elektroniskiem līdzekļiem informē emitentu, piedāvātāju vai personu, kas lūdz pielaidi tirdzniecībai, ka ir nepieciešana papildu informācija un norāda attiecīgos iemeslus.
   3.   Ja izcelsmes dalībvalsts kompetentā iestāde uzskata, ka nepilnības ir maznozīmīgas vai ka galvenā nozīme ir laika aspektam, tā emitentu, piedāvātāju vai personu, kas lūdz pielaidi tirdzniecībai, var informēt mutiski, un šādā gadījumā Direktīvas 2003/71/EK 13. panta 4. punktā minētā prospekta apstiprināšanas termiņa skaitījumu neaptur.
   4.   Ja emitents, piedāvātājs vai persona, kas lūdz pielaidi tirdzniecībai regulētā tirgū, nespēj vai nevēlas sniegt papildu informāciju, kas pieprasīta saskaņā ar 2. punktu, izcelsmes dalībvalsts kompetentajai iestādei ir tiesības atteikt prospekta apstiprinājumu un izbeigt izskatīšanas procesu.
   5.   Izcelsmes dalībvalsts kompetentā iestāde emitentu, piedāvātāju vai personu, kas lūdz pielaidi tirdzniecībai regulētā tirgū, par savu lēmumu attiecībā uz prospekta apstiprināšanu informē rakstiski, ar elektroniskiem līdzekļiem lēmuma pieņemšanas dienā. Ja prospekta apstiprinājums ir atteikts, kompetentās iestādes lēmumā norāda atteikuma iemeslus.
   II NODAĻA
   
      PROSPEKTA PUBLICĒŠANA
   
   6. pants
   Prospekta publicēšana elektroniski
   1.   Ja prospektu publicē elektroniski saskaņā ar Direktīvas 2003/71/EK 14. panta 2. punkta c), d) vai e) apakšpunktu, uz prospektu attiecas šādas prasības neatkarīgi no tā, vai tas ietver vienu vai vairākus dokumentus:
   
               a)
            
            
               tam var viegli piekļūt attiecīgajā tīmekļa vietnē;
            
         
               b)
            
            
               tam ir meklēšanai piemērots elektronisks formāts, un tas nav rediģējams;
            
         
               c)
            
            
               tas neietver hipersaites, izņemot saites uz elektroniskajām adresēm, kur ir pieejama ar norādi iekļautā informācija;
            
         
               d)
            
            
               tas ir lejupielādējams un izdrukājams.
            
         2.   Ja prospektu, kurā ir ar norādi iekļauta informācija, publicē elektroniski, tajā iekļauj hipersaites uz ikvienu dokumentu, kas satur ar norādi iekļautu informāciju, vai uz ikvienu tīmekļa lapu, kurā ir publicēts attiecīgais dokuments.
   3.   Ja vērtspapīru publiskam piedāvājumam paredzētu prospektu dara pieejamu emitentu, finanšu starpnieku vai regulēto tirgu tīmekļa vietnēs, tie veic attiecīgus pasākumus, lai novērstu, ka prospekts tiek adresēts tādu dalībvalstu un trešo valstu rezidentiem, uz kurām vērtspapīru publiskais piedāvājums neattiecas, piemēram, iekļauj atrunu par to, kas ir piedāvājuma adresāti.
   4.   Uz piekļuvi elektroniski publicētam prospektam nav attiecināma:
   
               a)
            
            
               reģistrēšanās;
            
         
               b)
            
            
               atrunas pieņemšana attiecībā uz juridiskās atbildības ierobežošanu;
            
         
               c)
            
            
               maksas maksāšana.
            
         7. pants
   Galīgo noteikumu publicēšana
   Ar pamatprospektu saistīto galīgo noteikumu publicēšanas metodei nav jābūt tādai pašai, kādu izmanto pamatprospekta publicēšanai, ja vien tiek izmantota kāda no Direktīvas 2003/71/EK 14. pantā norādītajām metodēm.
   8. pants
   Publicēšana laikrakstā
   1.   Lai būtu izpildītas Direktīvas 2003/71/EK 14. panta 2. punkta a) apakšpunkta prasības, prospektu publicē valsts vai pārreģionāla mēroga vispārīgā laikrakstā vai specializētā finanšu laikrakstā.
   2.   Ja kompetentā iestāde uzskata, ka publicēšanai izvēlētais laikraksts neatbilst 1. punktā noteiktajām prasībām, tā nosaka laikrakstu, kura tirāžu tā uzskata par šim nolūkam atbilstošu, īpaši ņemot vērā ģeogrāfisko pārklājumu, iedzīvotāju skaitu un lasīšanas paradumus attiecīgajā dalībvalstī.
   9. pants
   Paziņojuma publicēšana
   1.   Ja dalībvalsts izmanto Direktīvas 2003/71/EK 14. panta 3. punktā minēto iespēju noteikt prasību par paziņojuma publikāciju, kurā norāda, kā prospekts ir darīts pieejams un kur interesenti to var iegūt, šo paziņojumu publicē laikrakstā, kas atbilst šīs regulas 8. pantā izklāstītajām prospektu publicēšanas prasībām.
   Ja šis paziņojums attiecas uz prospektu, kura publicēšanas vienīgais mērķis ir vērtspapīru pielaide tirdzniecībai regulētā tirgū, kurā jau tiek tirgoti tās pašas klases vērtspapīri, šo paziņojumu var arī ievietot attiecīgā regulētā tirgus oficiālajā preses izdevumā neatkarīgi no tā, vai tas tiek publicēts papīra vai elektroniskā formā.
   2.   Paziņojumu publicē ne vēlāk kā nākamajā darbdienā pēc dienas, kad prospekts publicēts saskaņā ar Direktīvas 2003/71/EK 14. panta 1. punktu.
   3.   Paziņojumā iekļauj šādu informāciju:
   
               a)
            
            
               emitenta identitāte;
            
         
               b)
            
            
               to vērtspapīru veids, klase un apjoms, kurus piedāvā un/vai attiecībā uz kuriem vēlas iegūt pielaidi tirdzniecībai, ja paziņojuma publicēšanas brīdī šī informācija ir zināma;
            
         
               c)
            
            
               piedāvājuma/pielaides tirdzniecībai paredzētais laika grafiks;
            
         
               d)
            
            
               norāde par to, ka prospekts ir publicēts un kur to var iegūt;
            
         
               e)
            
            
               adrese un laikposms, kurā interesenti var saņemt prospektu papīra formā;
            
         
               f)
            
            
               paziņojuma datums.
            
         10. pants
   Apstiprināto prospektu saraksts
   Apstiprināto prospektu sarakstā, ko saskaņā ar Direktīvas 2003/71/EK 14. panta 4. punktu publicē kompetentās iestādes tīmekļa vietnē, norāda, kā šie prospekti ir darīti pieejami un kur tos var iegūt.
   III NODAĻA
   
      SLUDINĀJUMI
   
   11. pants
   Sludinājumu izplatīšana
   1.   Ja ir izplatīts sludinājums par publisko piedāvājumu vai pielaidi tirdzniecībai regulētā tirgū un pēc tam, ņemot vērā nozīmīga jauna faktora, būtiskas kļūdas vai prospektā ietvertās informācijas neprecizitātes rašanos vai konstatēšanu, tiek publicēts prospekta papildinājums, tad gadījumā, ja attiecīgais nozīmīgais jaunais faktors, būtiskā kļūda vai prospektā ietvertās informācijas neprecizitāte iepriekš izplatītā sludinājuma saturu padara nepareizu vai maldinošu, izplata grozītu sludinājumu.
   2.   Grozītajā sludinājumā ietver atsauci uz iepriekšējo sludinājumu, norādot, ka iepriekšējais sludinājums tiek grozīts tajā iekļautās nepareizās vai maldinošās informācijas dēļ, un konkretizējot atšķirības starp abām sludinājuma versijām.
   3.   Grozīto sludinājumu izplata pēc papildinājuma publicēšanas, bez liekas kavēšanās. Izņemot mutiski izplatītus sludinājumus, grozīto sludinājumu izplata, izmantojot vismaz tos pašus līdzekļus, kas izmantoti sākotnējā sludinājuma gadījumā.
   Pienākums grozīt sludinājumu vairs nav piemērojams pēc publiskā piedāvājuma noslēguma vai tad, kad sākas tirdzniecība regulētā tirgū (atkarībā no tā, kas notiek vēlāk).
   4.   Ja saskaņā ar Direktīvu 2003/71/EK prospekts nav nepieciešams, sludinājumā iekļauj attiecīgu brīdinājumu, ja vien emitents, piedāvātājs vai persona, kas lūdz pielaidi tirdzniecībai regulētā tirgū, neizvēlas publicēt prospektu, kurš atbilst Direktīvas 2003/71/EK, Regulas (EK) Nr. 809/2004 un šīs regulas prasībām.
   12. pants
   Saskanība Direktīvas 2003/71/EK 15. panta 4. punkta izpratnē
   Informācija, kas mutiski vai rakstiski tiek sniegta par publisko piedāvājumu vai pielaidi tirdzniecībai regulētā tirgū, neatkarīgi no tā, vai to izplata reklāmas nolūkā:
   
               a)
            
            
               nav pretrunā prospektā iekļautajai informācijai;
            
         
               b)
            
            
               neietver atsauci uz informāciju, kas ir pretrunā prospektā iekļautajai informācijai;
            
         
               c)
            
            
               nerada būtiskā aspektā nelīdzsvarotu priekšstatu par prospektā iekļauto informāciju, piemēram, izlaižot informāciju vai šādas informācijas negatīvos aspektus izceļot mazāk nekā pozitīvos aspektus;
            
         
               d)
            
            
               neietver alternatīvus rezultātu raksturlielumus attiecībā uz emitentu, ja vien tie nav iekļauti prospektā.
            
         Pirmās daļas a)–d) punkta vajadzībām prospektā iekļautā informācija nozīmē publicētā prospektā iekļauto informāciju vai prospektā iekļaujamo informāciju, ja prospektu publicē vēlāk.
   Pirmās daļas d) punkta vajadzībām alternatīvi rezultātu raksturlielumi nozīmē finanšu raksturlielumus, kas raksturo sasniegtos vai turpmāk sasniedzamos finanšu rezultātus, finansiālo stāvokli un naudas plūsmas, izņemot piemērojamajā finanšu pārskatu regulējumā noteiktos finanšu raksturlielumus.
   IV NODAĻA
   
      NOBEIGUMA NOTEIKUMI
   
   13. pants
   Regulas (EK) Nr. 809/2004 grozījumi
   Regulu (EK) Nr. 809/2004 groza šādi:
   
               1)
            
            
               tās 1. panta 5. un 6. punktu svītro;
            
         
               2)
            
            
               tās 29.–34. pantu svītro.
            
         14. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 30. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 345, 31.12.2003., 64. lpp.
   
   
      (2)  Komisijas 2004. gada 29. aprīļa Regula (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz prospektos iekļauto informāciju, kā arī prospektu formu, informācijas iekļaušanu ar norādi un prospektu publicēšanu un attiecībā uz reklāmas izplatīšanu (OV L 149, 30.4.2004., 1. lpp.).
   
      (3)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).